Cesarhanmun/geonobi-data huggingface dataset:
地名: 平壤 (平安道, 首府/府)
年: 1447.0

○辛巳/平壤土官司獄署令金幹來告承政院曰: "前年所捕(大成山)
                  〔大城山〕
                
              賊四十餘人, 分囚諸郡。 平壤囚二十餘賊, 去二月二十日日未沒, 劫打守卒, 成群反獄, 九人逃出。 臣承監司之差, 追及迎曙驛, 賊發矢拒捕, 臣射殺二人, 又擒賊一人及官婢一人, 餘則逃。" 政院以啓, 卽命刑曹推鞫賊倘, 諭平安道敬差官李仁孫曰: "大城山賊, 非他强竊盜之比, 實是草賊。 今聞金幹言, 當初捕獲之時, 遣人單弱, 以詭計幸而得捕, 是危殆之道也。 雖云賊徒甚衆, 廣布耳目, 輒知官家動靜, 捕之爲難, 然大發軍兵, 圍大城山數重持久, 則小醜盡飢, 不勞自殲, 何不如此爲之乎? 且此賊, 白晝公然反獄而逃, 常時牢獄禁令之踈明矣。 如此大賊, 捕繫有年, 迄今未決, 使致逃亡, 甚可恨也。 上項事由, 推覈官吏以聞。 其見囚大城賊罪狀, 竝鞫以來, 期欲速斷, 以懲其惡。" 幹以功超二資, 授京職。 時連歲旱荒, 草賊群聚, 據大城山爲窟穴, 分群作隊, 帶甲佩劍持弓矢, 火民廬舍, 殺害人物, 掠奪財産, 與衙吏官奴連結爲援, 官欲捕之, 卽相密報, 鮮有獲者。 上再降諭書搜捕, 乃得四十餘人。 其黨又在開城府
              靑石洞, 以時竊發。 有知碧潼郡事者將之任, 道經靑石洞, 行數里, 又有三四人乘驛隨其後, 賊數十人持兵欲奪馬, 驛吏以告郡事, 郡事欲彎弓射之, 賊登山而走, 遙謂之曰: "莫謂吾矢不及爾也。 吾與爾何相厄哉?" 郡事以衆寡不敵, 遂過行。

○刑曹啓: "平壤府
              大城山强盜安巨金等十餘人在逃, 金龍哲等十四人杖死。 李云等十三人, 今已鞫問, 皆服, 不分首從皆斬。 平壤刑房主事孫孝崇多受贓物, 爲賊耳目, 敎使逃避, 亦當斬。" 從之。 李英山者年十三, 隨其兄在賊中, 法當坐, 上以年幼特宥之。 及三覆啓, 金春、銀山年(階)
                〔皆〕
              十八, 上亦命減一等。 刑曹啓: "金春、銀山, 若止杖流三千里, 則無以懲惡, 刺强盜二字, 屬爲巨濟縣官奴。" 從之。 領議政黃喜等曰: "此賊, 非他盜比也。 據大城山, 作屋安碓, 率妻子而居, 持兵仗爲盜, 實是草賊也, 不可以年少而末減。 且律, 强盜無首從皆斬, 今降死而刺强盜二字, 於法何如?" 上曰: "刺以强盜, 何不可之有! 且只宥此賊耳。" 喜等曰: "如此劇賊, 若以年少免死, 後必効此, 減年偸生, 恣行無忌也。" 右參贊鄭甲孫亦曰: "唐
              李勣謂: ‘我十三, 爲無賴賊, 逢人則殺。 十五六, 爲難當賊, 有不協意則殺之。’ 人之爲惡, 不必壯年, 不宜減死。" 上從之, 俄而復傳旨曰: "金春等, 予初心欲活之, 故特減死。 然大臣固請, 故可之, 今更思之, 不可以殺。" 遂命移文平安道, 減金春等死。 政府又累日更請, 不允。 政府啓曰: "竊盜刺字有之, 而强盜刺字, 未嘗聞也。 今若從權適宜, 當下諭書于平安道曰: ‘金春、銀山, 予謂年少小民, 無知犯法, 特從輕典, 大臣據法固請, 改從本律。 若以前日下旨已決, 則不必追論, 如未決罪, 依律施行。’ 如此下諭, 則諭書必到於決罪之後, 下民曉然知殿下好生之德, 而法亦不毁矣。"
地名: 平壤 (平安道, 首府/府)
年: 1450.0

○乙丑/命左承旨鄭而漢, 問安于兩使臣, 尹鳳曰: "前日受奴婢文券, 感喜感喜。 但與李臺妻權氏相訟奴婢, 何不竝錄所生?" 而漢曰: "幷其後産賜給, 已曾下敎, 其奴婢旣得,則其所生乃大人奴婢也。" 鳳曰: "感喜感喜。" 鄭善曰: "吾之奴婢何如?" 而漢曰: "金可禮處所買奴婢, 則前日黃海監司推考文案, 到本院, 但未磨勘, 平壤奴婢, 則道路遙遠, 時未刷來。"

○左承旨鄭而漢, 問安于兩使臣, 尹鳳曰: "前達奴婢, 須於都官, 決給文案, 幷錄所生。" 鄭善曰: "平壤接奴和尙, 予得於收養, 予之將入朝也, 爲勢强者, 所訟見奪。 龍仁人金倫及其子可理, 賣奴婢四口于養母, 放賣文契, 父子同着名署, 而反訟於官, 奸惡莫甚。 願逮予未還, 拿問倫及可理速決。" 而漢回啓, 乃命拿來問之。

○使臣尹鳳、鄭善還京師, 上率百官, 幸慕華館, 餞之。 鳳、善皆垂淚而辭, 命領議政河演、禮曹判書許詡、都承旨李季甸, 慰送于碧蹄驛。 以中樞院使李孟畛爲伴送使, 遣星原尉
              李正寧于開城府, 刑曹判書趙惠于黃州, 知中樞院使黃致身于平壤, 中樞院使安崇善于安州, 知中樞院事尹重富于義州, 慰之。 鳳、善貪慾無厭, 國家贈遺甚稠重, 然徵求不已, 請置第宅, 且求蒼赤、土田, 以營産業, 冒認他人奴婢者甚多, 其他物不可勝記。 至以聖旨, 求醓醢等物而還, 其親屬托以求官者頗多。
地名: 平壤 (平安道, 首府/府)
年: 1451.0

○右獻納宋處儉啓曰: "今以羅致貞, 除平壤判官。 致貞, 時未更事, 不合守令。 又平壤, 地廣民稠, 事務煩劇, 加以上國使臣往來之地, 不可以此人任之" 上謂承政院曰: "致貞, 何如人也?" 右承旨鄭昌孫、同副承旨姜孟卿對曰: "致貞後進, 臣等未知其才幹。 但聞有武才。" 上曰: "當議諸大臣。" 處儉又啓曰: "致貞, 以生員學于成均館, 奸宿館婢, 取笑儕輩, 及爲成均正錄, 每當直, 輒奸之。 其時雖不敗露, 其心術不正, 播人耳目, 大臣雖聞虛譽而用之, 亦安知有此不正之行耶? 儻曰: ‘少有武藝’, 如此之才, 人皆有之, 豈其摧鋒陷敵之武乎? 以此小技, 使處煩劇之地, 誠爲不可。 乞罷之。" 上曰: "予當改之。"

○平安道都體察使金宗瑞, 據義州牧使朴柳星呈, 啓: "本州及沿邊各官, 本無船軍, 歲壬戌, 移設定寧縣于本州, 割定寧之地, 屬本州, 其地有船軍十五戶, 尙仍舊立番, 故本州防守正軍甚少。 請依沿邊各官例, 以其船軍, 移定內地各官。 又入朝大小使臣, 迎護送、炊飯、牽馬等軍, 各官不及期盡遣, 則本州不得已, 以正軍代之, 馬匹困弊, 因此有馬者鮮小, 其弊無窮。 請自今監司、節制使, 預定期限, 毋令闕到, 違者糾理。 又本州設土官西班各品三十四, 每三年一次, 受遞兒職, 然其數不多, 本朝及上國使臣之往來, 不能支待, 勞苦倍多。 請加土官六十六, 令吏、兵曹, 東班三十, 西班七十, 詳定品級, 敍用。 且內地居民之爲土官者, 厭邊邑差役多苦, 皆投屬平壤寧邊兩府, 請自今兩府土官, 皆於本府受初職, 然後方許移差, 則土官自盛矣。 又中國使臣及遼東人到本州, 見鄕通事、譯學生徒等無衣冠, 相與譏笑, 請別設通事遞兒職, 令着紗帽、品帶, 以尊瞻視。 又中國人見鄕吏俯伏之禮, 亦笑之, 請自今除俯伏, 依平壤例, 解文字者, 稱知印主事, 不解者稱校尉, 知印着有角頭巾, 主事着無角頭巾, 以除鄕風。 又本朝及上國使臣, 或竝至累日留連, 則本州數小奴婢, 連番立役, 不勝其苦, 漸至逃散, 請給各官散居各司奴婢三百口, 以實邊邑。 又本州不産席子與紙地, 故竝於下三道, 遣人買賣, 人馬俱困, 轉輸甚難, 請令各驛給馬, 以便往來。" 命下政府議之。 僉議啓: "一道之人, 須經義州受職, 然後方許差平壤、寧邊土官, 則兩府土官九品, 徒爲虛位, 且盡令南道各官之人, 從仕義州, 亦爲未便。 但嘉山以北各官人, 竝於義州, 從仕, 平壤數外濫入知印主事、五尉時波赤內安州以北人, 亦令量移義州, 計其仕日多少, 每當都目, 於平壤土官之數, 和會敍用爲便。 天下萬方之俗, 各自不同, 我國鄕吏俯伏之禮, 尊卑之分至嚴, 實爲美俗。 雖中國人笑之, 亦非可恥, 不宜輕變舊俗。 紙地、席子貿易人給馬, 則於義州富盛之策, 別無補益, 亦宜仍舊。 加給奴婢, 則令刑曹, 移文本道, 審知各司奴婢之數, 然後更議, 其餘皆從所啓施行。" 上從之。

○平安道都體察使啓: "今考江東縣人民所願立本縣便否, 合三登、江東兩縣戶數而計之, 民戶共七百二十八, 鄕戶四十三, 官奴婢四十一口。 若於兩縣, 各置守宰, 則民吏奴婢之數, 幷皆不敷, 勢分力弱, 仍爲一縣, 庶爲便益。 但三登,時排處偏在一隅, 距江東遙隔, 故江東人民, 往來有弊。 臣今親審兩縣中央可設邑城處, 有古院基之地閑曠, 山水氣聚, 西距平壤, 東距成川, 南距祥原, 北距慈山, 道路適均, 迎送無弊, 兩縣人民, 往來亦便, 且爲价、殷、慈、順賊路交會, 宜置關防。 若移設三登縣于此, 撤兩縣公廨材、瓦, 以造官、客舍, 待本道民力蘇息, 以築邑城, 仍取三登、江東兩邑之號, 稱爲三江, 則非惟民心兩便耳, 同力守禦, 勢不孤單, 實爲便益。" 命下吏曹。

○司憲府啓: "七站察訪李伯善, 以逃亡站吏田, 不給立馬之人, 與人幷作,
                【俗以田與人耕作, 共分所出, 謂之幷作。】
              所出雜穀, 視爲己物, 贈遺於司譯院直長任孝連、前判事李讌等九人, 又聽其妻之請, 以粟五石, 給平壤判官崔悌男妻李氏, 又聽吏曹判書權孟孫女壻前直長金係權之請, 贈蓑衣及鹿皮, 又以眞荏子十斗, 暗賂孟孫, 爲後日之地。 悌男素無家敎, 使其妻, 求請官物。 上項各人, 律俱有罪。 且前此受敎, 與者受者, 皆論以贓吏, 所犯雖小, 竝不赦。 請伯善、孝連、讌、係權等, 論以贓吏, 孟孫則以執政大臣, 不顧法令, 公受賂遺, 已爲貪婪, 及其推覈, 托以家奴潛受, 己不與知, 多般修飾, 尤爲奸詐, 有違大臣之意。 上裁施行。" 上從之。 但孝連、係權等, 除論以贓吏, 孟孫已曾罷職, 亦竝勿論。
地名: 平壤 (平安道, 首府/府)
年: 1457.0

○刑曹據兵曹受敎關啓: "平安道館路大同館, 則非他館之例, 元屬奴子三十餘口且在平壤府城內, 與本府衙前、官奴, 相助立役, 不可贈給。 其餘諸館, 則各以附近諸邑亂臣奴婢定給, 生陽ㆍ安定ㆍ肅寧ㆍ安興ㆍ嘉平ㆍ新安ㆍ車輦ㆍ所串等館各五口、雲興ㆍ義順等館七口、林畔館八口、良策館六口, 隨其殘盛定給, 其諸館所在諸邑, 亦以其附近住居諸司奴婢各十口定給, 令其邑守令給閑曠土田, 撫恤安接, 其察訪不完恤, 以致逃散者, 觀察使啓聞科罪。 且私賤逃止本道者, 亦令觀察使推刷, 從本主情願, 以下三道亂臣奴婢相換, 量給諸館役使。" 從之。 刑曹又啓: "全羅道觀察使宋處寬不奉旨, 擅進乾魚卵, 請上裁施行。" 命勿論。

○傳旨刑曹曰: "靈光永屬婢仲非, 賜都承旨曺錫文, 延安永屬婢德非、古阜永屬婢召史, 賜右議政姜孟卿; 昆陽永屬婢莫今, 賜雲城府院君
              朴從愚; 任實永屬婢心水, 賜領中樞院事尹師路; 平壤永屬婢性德、梁玉妹厚存, 賜坡平君
              尹巖; 安邊永屬婢於應伊、濟州永屬婢栢州, 賜花川君
              權恭; 靈光永屬婢松伊, 賜前判中樞院事李季甸; 稷山永屬婢梅花、李石貞妾女小非, 賜判中樞院事李澄石; 玉果永屬婢春月、成勝妾女性今, 賜左贊成申叔舟; 咸興永屬婢銀非, 賜右贊成黃守身, 文化永屬婢玉今、友直女子無心, 賜判中樞院事權擥; 李澄玉妾女哲今, 賜判書韓明澮, 靈光永屬婢玉京, 賜判書權蹲; 忠州永屬婢未致, 賜判書洪達孫; 閔伸妾女玉眞, 賜知中樞院事朴薑; 高山永屬婢欣加伊、李老女諫非, 賜都節制使楊汀; 永興永屬婢矢靡他、梁玉妹閑存, 賜都節制使洪允成; 咸安永屬婢小非、成勝妾女玉童, 賜判書朴元亨, 吉州永屬婢寶今、金尙忠女子尙非, 賜參判具致寬; 大興永屬婢於屯、李老女子李非, 賜前大司憲崔恒; 珍島永屬婢召史、趙完珪妾女玉今, 賜判內侍府事田畇; 錦山永屬婢召史, 賜前提學尹士昀; 權自愼妾女未致, 賜府尹柳洙; 吉州永屬婢定非、兪應孚妾女還生, 賜同知中樞院事奉石柱; 雲峯永屬婢奇德、李末生女子石非, 賜府尹康袞, 牙山永屬婢寶德, 賜都節制使柳河; 康津永屬婢若非, 賜觀察使元孝然; 蔚山永屬婢欣德, 賜中樞崔濡; 全州永屬婢漢非, 賜參判黃孝源; 金海永屬婢祿只, 賜左承旨尹子雲; 結城永屬婢於屯, 賜右承旨韓繼美; 權策妹召史, 賜參議曺孝門; 長連永屬婢延香, 賜右副承旨金礩; 博川永屬婢者斤伊, 賜參議權愷; 江界永屬婢全伊, 賜提學鄭守忠; 婢順非, 賜上護軍柳溆; 南原永屬婢吳非, 賜判事柳泗; 金堤永屬婢內隱非, 賜大護軍安慶孫; 泗川永屬婢永老, 賜上護軍趙得霖; 錦山永屬婢小斤伊, 賜副正洪順孫; 眞寶永屬婢春伊, 賜節制使郭連城, 康津永屬婢內隱伊, 賜前護軍崔潤。"
地名: 平壤 (平安道, 首府/府)
年: 1458.0

○義禁府啓: "慈山人任有紀、任孝善誣告慈山、肅川、殷山、順川等邑守令謀反, 罪應反坐凌遲處死、其父子處絞。 平壤少尹金永濡、判官朴哲孫當慈山等邑守令被告上來時餞慰, 罪應杖一百、流三千里。 吏曹正郞康孝文受慈山郡事曺晋卿所贈人蔘十兩, 罪杖七十, 晋卿贈孝文人蔘, 罪笞二十, 代納虎豹皮之罪, 雖犯在赦前, 當論以贓吏。" 從之, 但有紀、孝善之父子減絞爲奴, 永濡、哲孫、孝文只收告身。
地名: 平壤 (平安道, 首府/府)
年: 1459.0

○安愈、安惠、安忠等, 平壤府院君
              趙浚婢妾女子之子也, 上密封書, 乞赴擧, 下其書于承政院, 因問: "愈等今爲原從功臣, 許赴科擧若何?" 都承旨曺錫文、左承旨金礩啓: "科擧, 國家重選, 以賤孽赴擧, 自古所無, 不可許也。" 上曰: "是矣。" 卽令憲府鞫私上封事之罪。
地名: 平壤 (平安道, 首府/府)
年: 1460.0

○御敬德宮
              淸和亭, 下書諸宰曰: "黃海、平安富實之策, 在人功耳, 可及來春徙下三道民數萬戶, 又令各品奴僕入居, 自松都至平壤以里數遠近, 定復戶免稅年限。"
地名: 平壤 (平安道, 首府/府)
年: 1466.0

○傳旨刑曹曰: "前龍宮縣監宋守殷, 決杖一百, 屬官奴。 前陜川郡守權得經、永川郡守申命之、眞寶縣監李質、玄風縣監孫閏生、昌原府使李壽生、密陽府使禹垓, 決杖一百, 收告身。 江華府使禹繼蕃、金城縣監李仁順、高敞縣監蔡申命、盈德縣令金惶、文義縣令趙崝、礪山郡守趙崇智, 收告身。 山陰縣監鄭成良、漆原縣監崔安智、高靈縣監李永蓁、三嘉縣監文碩漢、平壤判官李壽朋、成川府使李惇仁、江陵府使金仲廉、判官李貴華、原州牧使金克己、判官鄭和、醴泉郡守金祗、藍浦縣監吳子善、永春縣監曺尙謙、鎭川縣監裵止訥、懷仁縣監成繼姓、沃川郡守金映璧、全義縣監崔鎭、林川郡守朴輝、咸安郡守柳訓、豐基郡守禹塲、潭陽府使薛晟、河東縣監尹愼德、靑松府使崔尙柔、咸昌縣監權漢生、咸平縣監成繼曾、陰城縣監金淮、旌善郡守朴繼姓、奉化縣監柳暟、果川縣監尹繼智、前全義縣監金嗣源、樂安郡守尹利、淸州牧使黃守正、判官琴以詠、咸陽郡守盧藎卿、前果川縣監任彭孫、包伊浦萬戶鄭愼之、甘浦萬戶庾善言罷職。"
地名: 平壤 (平安道, 首府/府)
年: 1469.0

○先是, 綾城君
              具致寬回自平安道, 條民弊以進。 上令院相、議政府、六曹參判以上, 議便否, 至是議啓。 第一條: 前此騎步兵冬節防戍, 一朔而遞, 今則四朔相遞, 依舊冬則一二朔相遞, 夏則勿赴防戍, 農作事。 高靈君
              申叔舟、領議政韓明澮、寧城君
              崔恒、仁山君
              洪允成、昌寧君
              曺錫文、戶曹判書盧思愼、刑曹判書姜希孟、禮曹判書任元濬、兵曹判書朴仲善、吏曹判書洪應、工曹判書梁誠之、兵曹參判愼承善、戶曹參判鄭蘭宗、工曹參判成允文、禮曹參判李承召、刑曹參判尹岑等議: "二朔相遞, 合氷時赴防。" 第二條: 軍士助丁, 以率居奴婢、雇人及土田幷計不便事。 叔舟等議: "請仍舊。" 第三條: 遼東迎護送軍, 幷輸通事私齎貿易雜物不便事。 叔舟等議: "近來檢察陵夷, 請令司憲府申明。" 第四條: 今詳定歲貢軍器, 皆收民間不便事。 叔舟、明澮、恒、允成、錫文、思愼、仲善、蘭宗等議: "兵器自有方物進上, 又有軍器寺年例造作, 積久自多, 且年比不登, 徭役又繁, 本邑月課及上納軍器所造之物, 一切斂民, 日益凋弊, 本道限二年姑停, 他道亦減五分之一。" 第五條: 無馬軍士, 分給島馬, 若老而物故者, 準徵不便事。 明澮議: "前此自願受官馬者, 其馬或老或死, 皆隨直易換充用, 公私皆便, 請依舊。" 第六條: 三道節度使, 復合一道事。 叔舟、明澮、恒、允成、錫文、思愼等議: "西道節度使兼義州牧使, 東道節度使兼寧邊府使。" 第七條: 赴防軍士, 兩度從征, 加資及當番敍用時告身, 竝不得受不便事。 叔舟等議: "令兵曹速給。" 第八條: 甲士等雖當番, 須受遞兒職, 方許給祿, 請依舊當番, 則擧皆給祿事。 叔舟等議: "令詳定所考祿數, 兩界依舊。" 第九條: 預差甲士等, 雖有軍功, 或仕滿而不得受實甲士職不便事。 叔舟等議: "令兵曹速考施行。" 第十條: 道內人民, 裹糧就京, 從仕爲難, 令納粟于所在邑倉, 換受于京事。 叔舟等議: "回換必生弊, 勿許爲便。" 第十一條: 今革平壤、寧邊、義州、江界等邑, 知印、主事、六房、隊副、隊長等去官遞兒職, 虛棄前功, 誠可憐悶, 請依舊, 不爾則敬官職除授事。 叔舟等議: "依舊數爲便。" 第十二條: 館軍等, 大小使客迎送時人馬料, 諸邑不供不便事。 叔舟等議: "從舊例給人馬料。" 第十三條: 站馬分田, 在前上等給田九結, 中等七結, 下等五結, 今者上等七結, 中等五結五十負, 下等四結不便事。 叔舟等議: "已立法, 勿改爲便。" 第十四條: 前此合排往來使客草料粥飯, 用軍資支供, 今者雖置公須田, 尙不折給, 故收諸軍戶支供不便事。 叔舟等議: "合排非他驛例, 依舊用軍資支給。" 第十五條: 諸邑貢物不均分定, 各以所産移定事。 第十六條: 江邊諸邑獐鹿稀少, 例以內地分定, 不得已渡江獵獲, 甚不可。 請限阜盛, 勿定獐鹿事。 叔舟等議: "令詳定所更定。" 第十七條: 諸邑不論農月習陣事。 叔舟等議: "限民生蘇復, 幷他道農月勿習陣。" 御書皆曰: "可。" 卽下該司, 行之。

○平壤府官婢大非, 狀告憲司云: "府尹李德良伴人朴從直, 奸妓望玉京, 又欲奸笑西施, 笑西施不應。 從直銜之, 訴德良, 德良杖其母內隱伊及笑西施等, 幾死。 大非欲告觀察使, 而以府民之訴, 無人書給告狀。 且觀察使魚世謙, 通妓含露花, 都事任孟智, 通楚腰輕, 留本府已四月, 專不聽理。 母旣杖死, 告于觀察使, 亦不聽。 德良又杖兄弟二人, 以笑西施爲功臣丘史, 將欲侵虐本府, 又以母死, 給奠饌賻物, 沮吾申訴。" 上出示院相及承旨等議之。 卽遣義禁府鎭撫韓陟, 拿德良、從直及諸辭連人以來。 傳于承政院曰: "大非一女子耳, 遠來訴冤, 其令賜米、布、鹽醬等物, 爲留京費。"

○丁卯/御思政殿視事。 同副承旨李崇元啓: "義禁府啓: ‘平壤官婢大非供云: 「我見妓含露花, 在觀察使伴人房外, 楚腰輕在都事房內。」 其姦迹已著, 而含露花等, 忍杖猶不輸情, 請加刑更鞫。’" 上顧問申叔舟, 叔舟對曰: "妓等若但來謁, 則其罪有間。 彼大非含怨之訴, 亦不可信。" 上曰: "勿問, 速鞫李德良。"

○甲戌/義禁府啓: "李德良濫刑官婢致死, 罪當斬。" 上曰: "德良, 大臣, 無乃太過乎?" 院相上洛君
              金礩、都承旨權瑊等啓: "德良罪應死, 但功臣且獨子, 惟上處分。" 時, 永順君
              溥、河城君
              鄭顯祖及領議政洪允成、左議政尹子雲、右議政金國光、右贊成盧思愼、左參贊任元濬、右參贊洪應等, 以事詣闕。 命會承政院, 更召德良, 問其情由, 若直對, 則猶或可原, 少有隱諱, 則當不假貸。 且笑西施等事干各人, 竝參鞫德良之言以聞。 允成鞫之, 所言大同矣。 上曰: "德良只收告身, 餘皆釋之。" 謂德良曰: "汝侍從世祖久矣, 豈不知當時之法? 今予一遵世祖之法, 而汝大臣, 略不顧忌, 枉刑乃爾, 死有餘辜。 第以戚屬, 侍從先王, 爲功臣, 故特赦之。" 允成等啓曰: "德良伴人朴從直, 丁國恤奸妓, 此實罪根, 請依律杖百, 全家徙極邊, 望玉京亦依從直罪。" 上曰: "從直依律, 望玉京勿論。" 又命戶曹, 復內隱伊子女一年。 德良, 武人也, 其尹平壤也, 無績用。 從者從直, 頗張氣勢, 以至於此。 黃海道都事鄭孝終、察訪辛福聃, 亦因中朝使臣, 往平壤縱酒淫妓, 爲大非援連見鞫, 竟不坐, 遂還其任。
地名: 平壤 (平安道, 首府/府)
年: 1473.0

○御經筵。 講訖, 持平安瑚啓曰: "昨日本府請遞李德良, 未得蒙允。 臣聞德良前爲平壤府尹, 偏聽伴人之言, 枉刑殺人, 恐其被訴得罪, 乃以死者之女, 爲己功臣婢。 德良狂妄如此, 其於監司黜陟之任甚
                〔不〕
              合。 若以忠淸防禦爲重, 則本道兵馬、水軍節度使則可授也, 觀察使則不可。" 上曰: "德良殺人事, 其時推考, 何以區處乎?" 瑚啓曰: "義禁府鞫案尙在, 考之則可知。" 上曰: "業已用之, 不可輕改。"
地名: 平壤 (平安道, 首府/府)
年: 1474.0

○刑曹三覆啓: "河陽囚金連妻戒德, 與女壻羅順同相奸, 順同爲首, 謀殺金連未行罪, 律該各斬不待時, 平壤囚良人嚴伊、桂山、康春, 與在逃白丁桂同, 同燒張石剛、魯興德家, 强奪馬牛衣服罪, 律該斬不待時, 在逃者追捕斬。 依受敎, 妻子永屬所在官奴婢。" 竝從之。
地名: 平壤 (平安道, 首府/府)
年: 1475.0

○刑曹三覆啓: "平壤囚白丁李石老、鄭叱同再犯竊盜罪, 依《大典》, 絞待時, 樂安囚船軍金叔恭毆殺私奴同叱伊罪, 律該斬不待時。" 從之。
地名: 平壤 (平安道, 首府/府)
年: 1479.0

○御經筵。 講訖, 掌令成健啓曰: "慶由亨, 無家舍, 以奴婢準計給之, 此法一開, 後必援引, 爲長子者, 旣得主祭奴婢, 又準家舍加給, 則衆子無一口得之者, 有矣。" 上曰: "奉祀以嫡, 理之常也。 慶餘次子有家, 而長子獨無家, 於義當乎? 然次子之家, 父母所傳, 不可奪與, 故以奴婢準給, 亦不妨。 然卿等, 豈不知而言乎? 予將廣議。" 健又啓曰: "作成人才, 必須預養。 成均館, 卽作成之地, 他日列于朝著者, 皆出於此。 今者勸學之條, 久任之法, 靡不備具, 然堂上, 無久任之法, 請擇德行素著, 而兼有學術者, 以任敎養之責。" 上曰: "雖有學問, 苟無德行, 則何以表 (卒)
                〔率〕
              ? 向者, 已令有德行者, 兼任成均矣。" 左副承旨金季昌啓曰: "魚世謙、金紐, 居是任矣, 金紐, 病不能仕。" 健啓曰: "此輩雖四五日一仕, 何益? 必使有德行者, 常仕敎養, 然後可以作成。" 上曰: "當更議之。" 健又啓曰: "武士, 徒學武藝, 不習文字, 何以有用? 臣願擇有學術者, 爲之師, 令兼司僕之類, 或聚訓鍊院敎, 以聖賢之書, 磨以歲月,以待成就, 雖得一二宏大之才, 其有補於國, 豈小哉?" 上曰: "予嘗擇解文者, 敎導軍卒, 逐日以講。" 同知事(李崇允)
                  〔李崇元〕
                
              啓曰: "習讀官二十人, 受祿讀書爲是也。" 健啓曰: "雖或講書, 非如《小學》、四書, 乃兵家一卷之書。" 上曰: "然。 予亦見所讀者, 類皆《吳子》, 其中有講黃石公者, 然豈得解其意乎?" 侍讀官李昌臣啓曰: "健所啓甚是。 臣等族親, 多有武士, 罕識經書, 專事射御, 雖有志於學, 《將鑑》兵書, 患不得見。 曩者, 令平壤, 印《將鑑博議》, 然板頑字訛, 不可讀。" 上曰: "其書, 何本歟?" 昌臣啓曰: "只有論而無傳。" 上曰: "不識本傳, 何以知其行迹? 可印《將鑑博議》, 頒之。" 昌臣又啓曰: "諭三峯島人民, 別遣近侍之臣, 重其事也, 而兼帶推刷賤口, 踏驗災傷之事, 若專以一事往, 則彼且聞之, 或知感激。 願別遣推刷敬差官。" 上曰: "別遣朝官, 豈得無弊? 且曺偉, 初往遣人於三峯島, 待回報之時, 常間無事, 可能推刷矣。" 仍敎季昌曰: "敎訓武士程規, 磨鍊以啓。"
地名: 平壤 (平安道, 首府/府)
年: 1481.0

○丙午/御經筵。 講訖, 大司憲李封、正言尹碩輔等啓曰: "魚世謙在劾, 陞職未便。" 上曰: "若有情, 則雖爲判書, 何難罪之。" 仍問左右。 領事尹壕對曰: "以法言之, 臺諫之言是矣。 但此非下之注擬, 乃上之特恩也。" 封等反覆啓請, 不聽。 尹壕又啓曰: "平安道營奴婢五百餘名, 不屬于平壤府, 未知供何役也。 臣意以謂 ‘平壤府乃中朝及我國使价往來之路, 至爲疲敝。’ 請革營奴婢, 移屬平壤府役使。 且永安道監司本營, 昔在咸興, 今移永興。 咸興居奴婢, 就役永興, 夏雨冬雪, 往來甚苦。 以附近諸司奴婢役使, 而咸興奴婢, 則收貢何如?" 上曰: "議于領敦
                〔寧〕
              以上。" 壕又啓曰: "濟州居人, 皆役本邑久矣, 今本邑補充隊, 番上于京, 非便。 今後勿令番上何如?" 上曰: "令該司磨鍊。"

○鄭昌孫、沈澮、尹士昕、洪應、盧思愼、李克培議: "永安道觀察使營奴婢居咸興者, 來往永興立役, 誠爲有弊, 以永興居諸司奴婢, 相換役使之論, 似乎有理。 然道路往來之難易, 兩處奴婢之情願, 遙度爲難。 令其道觀察使, 便否磨鍊, 啓聞後, 更議何如?" 許琮、李坡、李德良議: "永興府觀察使留營也, 公隷所供之役, 倍於他郡, 而本府殘弊, 人吏數少, 勢不能堪。 故不得已幷役舊營, 咸興之人, 若以永興府, 永爲觀察使留營, 則勢不得不爾也。 然臣等之意, 妄謂我國雄藩巨鎭, 獨平安之平壤, 永安之咸興耳。 去丁亥李施愛逆亂, 咸興之人, 承其指嗾, 殺其觀察使守令, 幷及奉使官吏, 其爲悖逆極矣, 故降其官號, 仍移鎭永興, 此誠懲惡之大義。 然咸興在咸關嶺之下要害之地, 人物繁庶, (誠)
                〔城〕
              郭完固, 實爲東北之巨鎭。 不可以一逆賊之故, 久廢險固之地也。 今還營于此, 以爲巨鎭, 則公隷往來之弊自無矣。" 韓繼禧、姜希孟、魚有沼、李克增、韓致禮、金永濡、卞宗仁、李瓊仝、李陸議: "咸興人往來供役, 雖若有弊, 然歲月寢深, 或相雇役, 或漸遷居, 自當從便就役, 且有番休, 仍舊何如?" 成俶、朴安性議: "初以咸興爲監司本營者, 計程途遠邇而設也。 自丁亥年李施愛之變, 降號爲郡, 而移營永興, 北道人民, 公文私訴, 往來遼隔, 其弊不貲。 若更以咸興爲監司本營, 則凡事皆便, 其奴婢亦不必更改。" 從昌孫等議。
地名: 平壤 (平安道, 首府/府)
年: 1485.0

○庚戌/御經筵。 講訖, 同知事金宗直啓曰: "臣聞諸道年分又加一等。 今年旱荒太甚, 民間雖或有刈穫之處, 然其所食, 必無贏餘。 守令親審田畝, 隨其稔否, 以爲等第報監司; 監司慮其輕歇, 或至誚讓守令。 若守法不撓者, 則雖有監司之責, 當不移易其等第矣; 如其非人, 更高等第, 監司猶以爲輕, 又加一等, 乃其常事也。 今國家又從而加等, 則民生不亦困乎? 以朝廷之議年分加等, 邇來所無之事。 聖上軫念民飢, 遣賑恤使賙救之不暇, 而反欲加賦, 實未便。 當初建議之意, 爲國儲備也。 然儲蓄之策, 當待豐年, 何必於凶歲乎? 廟堂大臣豈不重念民生, 而有是議乎? 然臣獨以爲不可也。" 上曰: "國儲虛竭, 故政府啓請加等。 政府請諸道年分等第過輕者, 免其監司, 若爾則民必受害, 故今只加一等。 倉廩垂竭, 不可不慮。 但今年荒甚而加等收稅, 則慮有後世之議, 憲府及卿言是也。 予將更議處之。" 宗直曰: "以政府獻議, 有此加賦之令, 然閭巷小民不知其由, 必怨歸於上矣。" 掌令李誼曰: "監司巡審諸邑, 定其等第, 申報戶曹, 而朝廷不信監司, 又加一等, 殊失事體, 請勿加賦。 況民間穀種旣皆納官, 而又加租稅, 則小民何食?" 上曰: "監司折中等第則善矣, 但予聞或干譽於民而等第過歇者, 甚爲不可。 然今之加等, 非不信監司, 又非欲利於國而多取之也, 求以備後日之賑救也。" 領事尹壕曰: "監司率欲利民輕其等第, 雖曰寬民一分, 然不可寡取也。 爲國儲備, 不得已耳, 但凶年加賦爲未穩。" 宗直曰: "臣謂國儲雖不裕, 寬民一分可也。" 誼又啓曰: "柳子文犯贓致罪之物, 則繭十碩、絲五斤、米四斛而已。 今更閱推案, 子文之犯, 非特此也。 受賈人金長壽綿布五十匹, 又畜平壤及江界官婢, 費用公廩。 且於安州作田, 使邑吏治之, 名爲姻家之田, 而實潛輸其家。 其他瑣瑣冒濫之事, 難以枚擧。 近者貪風日滋, 金溝縣令趙繼孫、陽智縣監李仲善俱坐贓, 繼孫則逃匿。 雖痛繩以法, 猶不知懼, 況寬縱之, 使無所懲艾。 向者歸厚署別坐趙成璧盜松板四箇, 猶載贓案, 況子文之贓乎?" 上曰: "予之所知, 但其時承服耳。 前日經筵趙之瑞云: ‘肅川人皆曰: 「子文之罪曖昧。」’ 故卿等屢請而不允。 其前後推案, 抄書以啓。"

○御經筵。 講至《唐憲宗紀》 "宰相恐上體倦求退, 上留之曰: ‘朕入禁中, 所與處者, 獨宮人、宦官耳。 故樂與卿等共談爲理之要, 殊不知倦也。’ 侍讀官李均曰: "憲宗此言, 可謂善矣。 然先儒有言: ‘見賢而不能擧, 慢也; 見不賢而不能退, 過也。’ 李絳抗直敢言, 李吉甫專事謟諛, 憲宗旣知邪正而使之竝進於朝, 此則憲宗之失也。" 上曰: "進賢、退不肖, 爲政之急務。 憲宗知吐突承璀、吉甫之媚悅而不能去, 若知謟諛而不去, 則不若不知之爲愈也。 憲宗言雖善, 其實不然, 人君之道, 躬行爲貴。" 知事李克增曰: "共工方鳩孱功, 堯曰: ‘靜言庸違, 象恭。’ 四凶至舜而後流放竄殛, 辨別邪正, 自古爲難, 而杜絶小人, 尤難也。" 大司憲韓堰曰: "若使憲宗黜吐突承璀、吉甫而信李絳、杜黃裳, 則治不止此。" 克增曰: "憲宗虛懷納諫, 故唐之末年, 獨稱憲宗。" 講訖, 韓堰、掌令李誼啓柳子文不宜削贓案。 上曰: "子文已發明, 錄贓未穩。" 仍問左右, 克增曰: "子文於安州開水田, 使邑吏治之; 畜平壤、碧潼官婢于衙中; 又治麻田, 計畝收麻; 多受賈人綿布。 此等事皆非官吏所可爲也, 請從臺諫之言。" 誼曰: "禮義廉恥, 國之四維, 廉恥道喪, 何以爲國? 臣等屢請子文事, 未得蒙允, 不勝缺望。 金溝縣令趙繼孫、陽智縣監李仲善皆犯贓在逃, 其意以謂未定罪前逃匿不現, 欲於後日僥倖獲免, 其計狡矣。 凡干贓汚者, 不可容貸。" 上曰: "此實貪汚之罪, 當更鞫之。"
地名: 平壤 (平安道, 首府/府)
年: 1488.0

○義禁府堂上愼承善、委官盧公弼等, 將平壤奴婢續案啓曰: "此文案內載 ‘婢漢非、良人金磶幷産所生奴石珍, 乙未六月初六日生, 丙申年身死。’ 但此文案加書而無印跡, 取實爲難。" 傳曰: "卿等以此文案爲實乎?" 承善等啓曰: "臣等固知未成之案, 但於前日啓請取來, 故敢啓耳。" 傳曰: "此非取實之案。"

○御晝講。 講訖, 都承旨宋瑛啓曰: "臣頃以宣慰使往來平安道, 詳知本道弊事。 去歲安州以北年穀稍稔, 平壤則不稔, 其留庫之穀, 僅四五萬石。 又不知此數實在與否, 誠如鄭蘭宗所啓也。 今李克墩下去時, 引見親敎, 以救其弊何如?" 上曰: "近年平安道凶歉之餘, 使命頻煩, 疲敝莫甚。 故今擇重臣爲監司, 欲令蘇復耳。 大抵得人而任之, 則弊無不祛, 監司善於其職者, 久任可也。 予當引見克墩敎之。" 瑛又啓曰: "義州, 國之門屛, 使臣之來, 留宿於義順館。 頃年邑宇頹毁, 李秉正、曺淑沂相繼治之, 館宇欄墻煥然一新。 淑沂來秋考滿當遞, 須擇遣賢能以代之。" 上曰: "人存則政擧, 守令得其人, 憂國如家, 則善政之效著矣。 如不得人, 則徒作弊耳。 守令仍任, 若因百姓之言, 則不可也。 淑沂之賢, 宰相豈爲譽言? 其考滿之期尙遠, 臨遞命仍任可也。" 瑛又啓曰: "安州一道巨邑, 百祥樓形勝, 鮮有其儷。 但此邑奴婢額數不夥, 其見存者, 亦皆殘劣, 服事不足。 請以本道加現諸司奴婢, 依元額充給。 若加現奴婢不足, 則其傍近小邑奴婢過額者, 量宜移給何如?" 上曰: "此事前已議之, 其考啓。" 瑛又啓曰: "江邊諸鎭冬節防戍時, 內地軍士抄定分送, 當酌其遠近, 各以附近次次抄送可也。 今則或以內地初面軍士, 令就遠鎭, 中道軍士, 令戍近鎭, 勞逸不均, 贏糧往來亦苦。 是則奸吏用術, 而邊將未及糾察耳。" 上曰: "馳書諭之, 以革其弊可也。" 瑛又啓曰: "一路館軍, 今皆以軍卒充之。 爲其役者, 立馬之際, 傾財竭産, 無有期限, 終不能堪, 至於逃散。 驛路凋敝, 職此之由。 館軍法不可輕改, 但輪番定限以均勞逸爲便。" 上曰: "可。 定期限以役之。"
地名: 平壤 (平安道, 首府/府)
年: 1492.0

○戊申/御經筵。 講訖, 持平閔暉啓曰: "內需司奴子, 本除雜役, 而今又蠲賦, 同一國民而勞逸不均。" 正言趙珩曰: "凡民固當均役, 內需司奴子獨免可乎?" 上曰: "內需司今掌營繕, 方役其奴, 故不得不爾, 非永久之法也。" 暉曰: "若蠲內需司奴子賦役, 必移於他民矣。" 上問左右。 領事洪應對曰: "只蠲營繕時耳, 然此役亦國家事也。 臣意勿役內需司奴子, 一委繕工監可也。 且諸君、翁主家舍, 間數有限, 故體制廣闊而高壯, 其功役至重, 巨材亦不易得, 凡家舍低小者, 可以經遠。 請家舍體制, 勿使高壯。" 上曰: "然, 予非固欲壯麗也。 用昌慶宮營繕餘材構之, 故如此耳。" 特進官鄭佸曰: "家舍高壯, 則必不經遠, 王子、王孫, 猶可持守, 至于後世, 則持守亦難。" 特進官李則曰: "內需司奴婢, 本甘露寺奴婢也, 屬內需司已久, 至今豈有漏丁乎? 但內需司無雜役, 故公私賤苦其役重, 投屬者頗多。" 佸曰: "誠如則所啓, 私賤苦其役重, 多投屬內需司, 一錄正案, 其主不得告爭, 抱冤者多。 請立開通之法。" 應曰: "錄正案者, 不得告爭, 已有立法。 臣意若與官吏符同投屬明著者, 則許人告爭可也。" 上曰: "奸詐之徒, 雖投屬內需司, 若許改續案, 則可以開通矣。" 則曰: "各司奴婢二十年成正案, 三年成續案, 三年內只推刷生産、物故, 至二十年考續案乃成正案。 今內需司不然, 每三年推刷依正案例, 可乎?" 上曰: "雖已載宣頭案, 何不可告爭之有?" 則又啓曰: "今命送火車二十五部于平安道, 本道諸鎭, 何以遍及? 平壤、寧邊皆有工匠, 可以自造。" 應曰: "依則啓, 送京匠敎之可也。" 上曰: "近聞西北圍城時解圍之功, 莫如火車。" 佸曰: "臣見全羅道諸浦水軍, 專不習火砲, 雖有一、二人習放, 亦老而不快, 緩急無所用。 請擇壯健年少者, 常令習放。" 則又啓曰: "臣聞金宗直素淸寒, 今聞其家無湯藥之炭, 宗直下鄕後, 自以爲不在官, 一不受祿, 請計未受之祿, 令所在官題給。" 上問左右。 應對曰: "宗直, 本廉靜人也。 今猶在職, 可給其祿, 亦令觀察使幷給食物。" 皆從之。
地名: 平壤 (平安道, 首府/府)
年: 1493.0

○辛未/受常參, 視事。 左承旨金應箕將刑曹三覆啓本啓: "平壤囚良女同伊與亡夫李從林同生兄物故從先通奸生女罪, 律該絞待時。" 上問左右。 左議政盧思愼對曰: "奸狀甚明。" 上曰: "依律處之。" 應箕又將刑曹三覆啓本啓: "安州囚良人安石同、洪吉山、金介叱同、私奴莫同、水軍吳孝孫、內需寺奴末伊等, 與物故洪江、古里、義同、張上佐、安佛生、性同及在逃下通、金七生等, 安州居內需寺奴萬山家, 明火强奪雜物罪, 律該斬不待時, 妻子依《大典》屬所在官奴婢。" 從之。
地名: 平壤 (平安道, 首府/府)
年: 1503.0

○己卯/受常參, 御經筵。 大司憲閔暉論啓致元事, 不聽。 李世佐曰: "遼東護送軍, 例到義順館, 給送資糧, 自設湯站以後, 只到江上而還。 辛酉年後, 復到義順館, 其軍所供及還糧、人情等物, 計一年之費, 米至千餘碩。 江邊儲畜有數, 若至十年, 則將云萬餘碩, 何能支給?" 領事李克均曰: "義州之儲, 年年不足, 轉安州之穀以繼之, 其弊不貲。 今金輔、李珍若出來, 則令館伴從容曲說其弊, 則庶幾措置得宜矣。" 王曰: "可。" 特進官曺淑沂曰: "臣嘗爲平安道觀察使, 計本道儲穀之數, 除皮雜穀, 米則平壤五萬餘斛, 安州三萬餘斛, 寧邊四萬餘斛, 中和、三和、龍岡等邑纔萬餘斛, 義州、江界、定州、肅川、成川等邑名爲大官, 而或六七千斛, 其他各官, 或一二千斛, 其軍需所儲甚少, 而費出如節度使、虞候、軍官、鎭將、權管及各其所率軍官、別軍官、奴子及所持大小馬, 共四百四十餘
                〔匹〕
              , 計一年料豆, 幾五百斛。 且如文臣天使則都司率護送軍二三千, 太監則摠兵官率八千出來。 臣嘗爲義州牧使, 天使董越、王敞之行, 計所費四千餘斛。 其他本朝赴京護送之軍, 滿浦常時出來野人支供之物亦不貲, 而年年本道田稅減三分, 故其數不敷。 國家慮軍資之減耗, 歲輸司贍寺緜布一千匹, 貿米而補之, 然守令例貿五六斗, 計不過三四百斛。 以所入之數, 計所出之費, 則餘積無幾, 萬有邊患則糧道無由可繼, 爲今之計, 莫急於屯田。 臣前於辛酉年, 以義州
              圓直、從達兩島墾田事, 啓請蒙允, 卽令當領船軍吹鍊打鑄農器, 且以道內贓贖之物買農牛, 翌年壬戌, 以當領船軍墾田, 落種二十五碩, 秋來得穀一千斛, 屯田之利, 已驗於此。 臣意, 其傍威化島, 土品沃饒, 地勢平衍, 與兩島無異。 墾田則其利不啻萬萬, 但此島力役甚夥, 非兩島之比。 若使本道守令監莅, 則治民、防禦之暇, 恐不得專意, 大事不成矣。 請別遣諳練朝官, 職兼御史, 一年相遞, 專爲監莅, 兼糾守令不法, 則公私俱優。 且臣嘗爲順川郡守, 到江界, 絶無水田, 但於高山里有十餘頃而已。 其後臣以監司, 又到江界, 水田比比有之。 問之則皆南民徙邊者所墾, 而所收與內地無異。 臣留心審其可耕之地, 如高山里、伐澄浦等處盡墾, 則可落種二百餘斛。 請依義州例, 別遣朝官, 監莅起墾。 如此而比及三四年, 積穀有裕然後, 江界之穀, 用之於渭原、理山、碧潼等邑; 義州之穀, 用之於昌城、朔州等邑, 則內道轉輸之弊, 京布貿穀之費除而邊需自裕。" 王曰: "令該曹議其便否後, 收議于大臣。"
地名: 平壤 (平安道, 首府/府)
年: 1508.0

○朴元宗啓曰: "臣赴京往還, 一路目覩之弊, 粗陳于後。 平安道
              義州, 據鴨綠江, 爲第一關防, 安州據淸川江, 爲第二關防, 皆一方要害之地。 上國使臣及本國使臣, 往來絡繹, 而安州官奴婢數少, 任使不足, 常雇倩各司奴婢, 以充供役。 各司奴婢, 居本官者, 幾百餘口, 以此移屬本州, 以救殘弊。 其移定奴婢之數, 以下三道, 各官數外奴婢, 抄定收貢, 則安州稍可蘇復, 而國用收貢之數, 亦不減於舊。 且黃海道
              平山府, 亦居路邊, 奴婢數少, 殘弊尤甚, 請依安州例。 平安道各官軍士, 辛亥年以後, 常防戍沿邊各鎭, 一年兩度往來。 冬則二朔十五日, 夏則二朔十日, 相遞往來之際, 動經旬月, 騎駄馬匹, 僵仆道路, 其苦倍於他道。 勿論冬夏, 防禦緊歇, 而恒在邊圉, 是無外寇用兵, 而先自疲弊, 此非長慮遠計。 幸量減夏節防戌之數, 稍息其力, 赴防磨鍊之時, 不計程途遠近, 而軍士贏糧遠戍, 尤所難堪。 宜令附近, 防戍抄定, 以便往來。 嘉山郡亦路邊殘邑, 與博川郡, 犬牙相連, 而博川稍饒, 且無驛館。 嘉山以殘郡, 出定本邑嘉平館軍五十名, 餘民無多, 不能獨當, 除二十名, 移定博川, 以補殘弊何如? 平安道無元居驛子, 抄定良民, 稱爲館軍, 世傳其業。 是以良民永屬驛吏, 其子孫雖有才者, 不得開通仕路, 冤憫極矣。 其子支如有文、武之才者, 許通仕路, 何如? 黃州亦一道巨府, 若天使出來, 則山臺及宣慰等事, 與平壤府相埒。 地廣人少, 癘疫相仍, 民多夭札, 日就淍殘。 州産朱土, 握取及水飛, 人㠫艱重, 貢納甚多, 是則他州所無之弊。 又抄定吹鍊軍, 役使重疊, 民甚苦之, 其吹鍊軍, 分移他邑, 以除疊役之苦。" 傳曰: "下該司。"又 上五條, ‘平安道各官不産處, 進上鹿尾舌蠲減事。’ 曰: ‘黃海道
              平山
              脫彌谷等處, 移遂安鎭軍捕盜事。’ 曰: ‘長湍、平壤等官捕盜論賞事。’ 曰: ‘黃海道七站館軍仍定事。’ 曰: ‘長湍官移排事。’ 傳曰: "長湍官移排, 七站館軍仍定, 移遂安鎭軍等事, 當收議于大臣。 鹿尾舌蠲減事, 問于該司。 捕盜論賞事, 亦問于其官。" 又啓曰: "臣於中朝, 得朝服祭服所着之靴, 此甚精潔。 本國鞋襪陋麤, 請依華制。" 傳于諸宰曰: "祖宗朝之制, 不可輕變, 其議便否以啓。" 柳洵等啓曰: "臣等常以鞋襪之麤陋, 爲不合於祭服、朝服也。 朴元宗所啓華制甚便, 限明年, 朝服則私備, 祭服則公備。" 傳曰: "可。"
地名: 平壤 (平安道, 首府/府)
年: 1512.0

○甲子/御朝講。 獻納慶俶曰: "弸中許和, 國家輕重係焉, 不可輕許也。 姜澂於廢朝首從分棟
                〔分揀〕
              時, 推調他人, 不顧志節, 且尹全州, 政治不善, 以屬公田, 私給其四寸, 前爲刑曹參判, 被論而遞之。 況禮曹事大之司, 國家禮文, 皆出於此, 豈可以如此之人, 爲之亞乎? 請速改正, 高安正之加, 不可不改。 哲輔瀆亂天常, 行同禽獸, 其可齒諸仕版乎?" 持平李蕃, 又啓不可許和事及高安正、姜澂、李㻋、裵哲輔等事, 不允。 領事成希顔曰: "臣聞平壤判官, 率來下人等, 止接京邸, 有一勢家奴子, 成群作黨, 犯夜作亂, 其止接人, 或逃竄或被傷。 王城之內, 泛濫如此, 法司自當糾察, 雖三公之家, 當以嚴治, 若涉宗室, 則宗簿寺當推之。 紀綱恐不嚴明, 請令義禁府推懲。" 上曰: "未知某家事也, 果若如是, 則有司當推。"
地名: 平壤 (平安道, 首府/府)
年: 1520.0

○丁酉/御朝講。 司諫蘇世讓、持平任權論前事, 又曰: "近來用人冗雜, 如南褒、邊士倫者, 皆見用, 故前日被罪不容者, 彈冠大言曰: ‘此正吾輩得志之秋也。’ 聖明之時, 安有如此等語乎? 須削去此等人於仕版, 然後人無僥倖之心矣。" 領事李惟淸曰: "臺諫持朝廷公論而啓之耳。 文瑾事, 臣亦聞之, 宜速快斷。 成世貞已前之失, 人皆知之。 洪景霖, 人物可爲監司, 但初授重任, 而又特加資, 臺諫之論, 必以此也。 士倫、褒, 亦狂悖貪鄙者, 遞之可也。" 上曰: "文瑾前爲侍從時見之, 似若質直者也。 但被論已久, 慶尙大道, 事必積滯, 遞之可也, 罷職則過矣。 成世貞亦遞之可也。 洪景霖已經參議, 而爲監司, 故加資耳。 士倫、褒, 削去仕版亦重, 不可輕易也。" 世讓曰: "景霖望輕, 故臣等論之耳。 祖宗朝判書, 有以嘉靖者爲之, 大司憲, 有以通政者爲之, 必歷試然後加資。 景霖則不合物情, 不可不改正。 人物進退, 雖曰重難, 然狂悖貪鄙者, 則雖終身不用, 亦非失政。 主簿、敎授, 亦在百執事之列, 而以狂悖貪鄙者差塡, 豈設官之意乎? 如士倫、褒, 必須先削, 然後希望者絶矣。 文瑾致位宰相, 阿附奔走, 受方面之任, 使一道騷擾, 罷職可也。" 權曰: "趨附, 至爲鄙陋之事。 若只遞爲京職, 則彼必不自知其非矣。" 世讓曰: "近來不樂聞諫, 此必懲前日過激之弊而然也。 然聽諫之道, 有關於治亂, 若上下緘默, 則國勢危矣。 今朝廷皆在於此。
                【指經筵也。】
              臣等所言, 皆非過激之論, 而自上聞之似厭, 臣恐言路, 自此而塞矣。" 上曰: "予非懲前日之弊而然也。 大抵人物進退, 愼重可也。" 權曰: "全羅道
              谷城, 日月星辰之變及地變, 甚是大變, 而避殿、減膳, 特文具耳。 天地神明照臨下土, 宮闈之間, 一念之微, 皆當省察, 不可徒恐懼也。 自古人主, 所以求言者, 欲使下情, 得達而無滯。 臺諫持朝廷公論而啓之, 不必留難。" 上曰: "近來災變非一二, 而谷城之變, 亦甚驚愕。 大抵變不虛生, 大臣亦可講究也。" 惟淸曰: "災變之生, 未聞如今日之甚者。 方今上無失德, 朝廷之間, 亦無甚失事, 而災變如此, 臣不知某應也。 大抵臺諫之言, 不可不聽也, 如文瑾者, 罷職可也。 平時無所守而奔走, 則危亂之時, 亦何所用也? 廢朝時, 多有如此者矣。" 特進官洪景舟曰: "前者年少輩擾亂之時, 災變多出, 今則上無失德, 朝廷大臣, 亦皆操心憂懼, 而變生不絶, 至爲驚愕。 日月天災, 不知某應也, 白虹貫日, 乃兵象。 近來連年凶荒, 百姓困弊, 軍伍罷弱, 萬一有不虞之變, 將何以應敵也? 聖心堅定, 上下憂懼, 則庶可弭災矣。" 上曰: "以一身觀之, 心爲大, 以國家觀之, 朝廷如腹心, 邊境如四肢。 以災變之象觀之, 則果似兵象。 近來軍務解弛, 閭延、茂昌, 亦恐有變, 而軍糧不足, 不能措置耳。" 特進官尹熙平曰: "臣觀閭延、茂昌之事, 彼人之來居久矣, 而我軍不深入體探, 故不能知之, 至主成介
              
                【野人之名。】
              進告, 然後知之。 大抵此邊居者, 二十餘家, 越邊居者七十餘家, 大槪男子三百餘名, 女人二百餘口, 可至五六百。 若不禁止, 滿浦等處, 連亘居住, 則其弊不貲。 此邊居人, 則驅逐可也, 越邊居人, 則逐之無名。 且彼人强盛, 今一切驅逐, 則不得已焚燒家舍而後可禁也。 來歲解氷前驅逐事, 前已議定, 而更思之, 卒然驅逐亦甚大事。 驅逐則以本道軍士猶可爲之, 驅逐之後, 何以防禦乎? 本道軍士, 平壤爲多, 而赴防則不過一百餘耳。 前日金安國啓曰: ‘世宗朝軍額不多, 至世祖朝, 朝士皆抄爲軍, 故軍額始多。’ 壬子、癸丑年間, 本道軍士三萬餘, 今則才一萬六七千而已。 以此軍分三番赴防, 除小堡外, 方山鎭等處, 赴防者四百餘, 而一堡只五十名, 又困於護使臣送迎之時。 以如此之軍, 將何所用之?" 惟淸曰: "蔓則難圖, 不得已驅逐, 可也。" 上曰: "邊釁果可慮也, 然不可不驅逐。 驅逐後事, 朝廷亦預措置可也。" 惟淸曰: "嚴辭開諭, 而彼若不聽, 則逐之可也。" 侍講官朴守紋曰: "受方面重任者, 自失事體, 刑政失當, 則亦足上干天災。 近來親民之官, 多失撫養之道。 遣朝臣問民瘼, 亦可也。" 權曰: "百姓飢餓, 道殣相望, 亦是災變。 天時失序, 陰陽不和, 五穀不成, 故民多失所。 然若論其本原之地, 則人君一心之非, 朝廷用人之失。 所當省察。 近來用人之失, 果如蘇世讓之言。 憸邪無賴者, 皆生希望之心, 此非聖明時事。 古人云: ‘無外憂, 必有內憂。’ 方今大憂在朝廷之間, 須與大臣講究。" 上曰: "用人之失, 予未及知也。" 世讓曰: "變不虛生, 未必不由於朝廷。 人心不和, 則足以干天地之怒, 召水旱之災。 須自上一人心定政令, 然後可也。 如女樂, 不可輕易罷之, 然旣罷之而旋復, 政令未見其一也。" 上曰: "人無信則不立, 國無信則國非其國。 女樂, 予亦以爲不可罷, 重違朝議, 故罷之。 但京師則有之, 而獨罷於外方, 亦似不可, 故復設耳。" 權曰: "建立、罷革, 皆不可輕易爲之也。 今邪僻之言, 街鬨道喧, 皆曰: ‘女樂復立, 豈非聖明之累乎?’" 上曰: "若不補闕於京, 則外方不須復立也。" 惟淸曰: "京師有之, 則豈可不補闕乎? 臣意以兩界爲重。 將士離家遠戌, 久經歲月, 若無女樂, 則何以慰安乎?" 景舟曰: "女樂自祖宗朝有之。 頃者以置於外方, 無用於國, 故啓革之。 然革之, 則京外何異? 淫邪之樂, 祖宗亦非爲美而有之, 不得已而有之。 將士或十年或七八年, 以兩界爲家, 故以此爲重而有之。 不圖遠慮, 輕易罷之, 甚 不可也。" 上曰: "京師則有之, 而外方則革之, 實爲未便。 近日選上補闕事, 禮曹啓稟, 而問于政府則曰: ‘官婢可補。’ 予意以爲官婢, 不習音樂, 補闕似不可, 故更問政府, 復設女樂耳。" 景舟曰: "官婢則決不可補也。 外方妓, 自兒時肄習, 然必待久習, 然後與選女樂。 雖無補於治道, 然不能革於京師, 則外方亦不可革也。" 權曰: "官婢豈不可補闕乎? 醫女之闕, 亦以外方人充之矣。" 上曰: "果可以官婢補闕, 則外方不須復立也。" 惟淸曰: "兩界則不可不復設也。" 權曰: "人心皆喜淫邪, 女樂不可復也。" 上曰: "非無端復之, 禮曹啓稟, 故與政府議而復之耳。"
地名: 平壤 (平安道, 首府/府)
年: 1528.0

○鄭光弼議: "臣聞, 白巨鰍情狀過甚, 故前於經筵啓之, 推考甚當。 且軍官金仲堅、李葉則與僉使同往者, 故推之。 至如水上水下分遣軍官等, 見主將被殺, 而亦不卽馳救, 亦爲非也。 臣意, 此人等輕重間, 亦不可不治其罪也。" 沈貞議: "今以白巨鰍推考當否下問。 此乃不救臣子思遜事也, 臣, 議啓爲難。 但以護喪出來奴子所言之事啓達。 軍官李樞, 乃族親也。 當其時, 留在城中, 無干涉事, 故令護喪, 行到平壤, 敬差官元繼蔡, 以白巨鰍所招辭連之故, 捉還。 而監司亦以巨鰍, 托於馬蹄加鐵, 故爲遷延, 不卽往救之事, 行移推考云。 意必敬差官, 今方詳密推考矣。 且思遜被害時, 水下軍官金自禮、洪啓宗; 水上軍官朴成孫等三人呼譟, 彼賊馳入, 乃顚倒, 脫取衣服而散去, 故屍身所傷, 不至於甚。 水上軍士方被圍, 亦以此人等呼譟, 乃得解圍云。 臣之奴子雖不目覩, 在彼之時詳聞之事, 故啓達耳。" 李荇、金克愊、安潤德議: "巨鰍事, 議論旣已如此, 推考甚當。" 洪淑議: "巨鰍事, 已於經筵啓達。 推考甚當。" 下收議單子曰: "今見左相之言, 白巨鰍推考事, 監司曾已行移于敬差官云。 雖不各別命推, 敬差官自當詳察推之也。 然其所犯, 須速詳悉推考馳啓事, 下書于敬差官。 且左相以爲: ‘水上水下軍官金自禮等三人, 呼譟馳入, 彼賊顚倒, 脫取衣服而散去。 以此, 屍身所傷亦不至甚, 水上軍士亦得解圍。’ 而領相則以爲: ‘水上水下分遣軍官, 亦不卽馳救, 不可不治其罪。’ 云, 金自禮等三人, 不可不推也。 此三人外, 又有他軍官乎? 如有之則其人等推之。"
地名: 平壤 (平安道, 首府/府)
年: 1529.0

○丙申/憲府啓曰: "沃溝縣令鄭公弼貪鄙無狀, 瓜期臨迫, 官庫雜物, 蕭然一空, 適以推考未遞。 官中用度未得卒辦, 乞于隣邑, 隣邑守令, 鄙其爲人, 不肯與之。 非徒此也, 殘酷尤甚, 濫刑致殺者亦多。 不合守令, 請罷。 引儀朴世擧以孽産, 東班敍用。 壞亂名分, 莫甚於此。 大抵近來名分不嚴, 貴賤無別, 皆由有司拘於人情, 以成弊習也。 吏曹, 前以醫員中, 術業精熟, 功效最著, 特薦敍用事, 報議政府, 政府以不考族係, 幷通顯職爲難。 其中若有內外族係無釁咎, 術業精熟者, 特薦敍用事, 已受敎矣。 朴世擧, 庶孽之人, 不當敍於東班, 而吏曹不啓議政府本意, 任意敍用於東班。 亦爲不可, 請速改正。" 諫院啓曰: "平壤庶尹金光轍, 前爲密陽縣監時, 枉刑殺人, 而被推下等。 其時雖不取服, 亦當懲戒也。 今爲庶尹, 又爲枉刑, 致殺官婢云。 不懲前罪, 再犯邦憲, 至爲不可。 請先罷後推。 金郊察訪申鍾, 前爲扶安縣監時, 亦枉刑殺人, 被推下等。 今纔經年, 卽敍察訪。 金郊則遞來時, 例授五品職。 請速改正。" 傳曰: "鄭公弼事, 以所啓之意觀之, 則至爲非也, 其罪不止於罷也。 監司若見如此之人, 卽當啓聞罷黜, 而懲一戒百事, 頃與大臣言之者數矣。 公弼事, 物論如此, 則監司自當啓罷也。 朴世擧實爲孽産, 則不可敍用於東班。 不知吏曹之意爲何如? 當問于吏曹後答之。 金光轍所爲, 果若如此, 則其罪不止於罷職。 枉刑殺人者, 永不敍用之法, 載在《大典》。 不必先罷, 而奉傳旨推之, 則自有其律。 申鍾事, 果若枉刑殺人, 則不可汲汲敍用也。 但察訪非實職, 乃兼職, 不必遞之。"
地名: 平壤 (平安道, 首府/府)
年: 1536.0

○壬申/大司憲許沆啓曰: "臣鍼炙受由後, 手足不仁, 不得出仕, 今始肅拜, 至爲惶恐。 且前年春, 臣之妻母, 給臣通津居一奴, 而右奴率其妻來現, 仍問其妻良賤與否, 則曰: ‘乃良女, 胎生平壤
              江西地境, 而稼他夫出來, 夫死後更爲奴妻。’ 云。 臣之妻母, 以遠方胎生人, 難審根脚, 卽呈于漢城府, 下帖所居部, 出立案後, 隨奴子居于臣家矣, 今有一兩班, 以爲逃婢, 而捉去, 與臣妻母家, 起訟于刑曹。 若是其婢, 則決給而已, 若是良女, 則亦有所歸矣。 然時居臣家, 而被訟, 每擧臣名。 忝辱名器, 豈敢冒居風憲之地? 請遞臣職。" 傳曰: "以訟事觀之, 似不干於卿, 然爭訟之人, 每招擧名, 則亦似未便。 如此相訟之事, 近日所未聞。 慮此事或爲後日例格, 而臺諫去就, 不可輕易處之, 當議于大臣而發落。"
地名: 平壤 (平安道, 首府/府)
年: 1538.0

○丙寅/諫院啓曰: "近來昇平日久, 軍政解弛, 邊情狃於尋常, 爲鎭將者, 亦不謹防備。 如有不虞之變, 事且不測。 況今倭奴, 方有構釁之端, 尤不可不慮。 海雲浦境內人物殺害事, 觀其推考公事, 則事干各人, 雖以未辨朝、倭, 受刑發明, 然其人物殺害時, 卽可追捕, 而非徒不卽追捕, 終失候望, 不知賊人去處, 其常時不謹防備可知。 鎭將水使林畯之罪, 不止於遞職, 而只命遞差, 至爲未便, 請從律科罪。 穩城府使柳尙齡, 人物浮誇, 前爲守令, 亦有所失, 今陞堂上未便。 平壤判官柳師琦, 素無幹能, 陞爲大處判官不合, 請竝改正。 工曹正郞李正卿, 別無賢能, 不合六曹郞官, 請遞。" 答曰: "皆如啓。"
地名: 平壤 (平安道, 首府/府)
年: 1542.0

○以平安道觀察使尙震、京畿觀察使林百齡啓本,
                【"平壤土官金質, 年十三喪母, 及其成長, 慕母切哀, 白衣素帶, 不食肉, 又孝養其父, 每節獻壽, 時時亦致祭母墳, 父死時幷造亡母神主, 守廬三年, 哀毁不輟, 不改衣裳, 不食鹽醬, 疏食水飮。 小祥及四名日及每月朔望, 盡誠祭奠, 大祥後朔望, 朝夕祭祀, 一如三年, 孝行卓異。 私奴巾金, 其母得惡疾氣絶, 自截其指, 出血和酒飮之, 燒其指骨又和酒飮之, 其母復甦而還死, 孝行尤異。 營奴江哲, 年十三歲時, 其兄得惡疾, 斷指飼之, 使瘳其病, 友受益篤。 請賞物復戶何如? 甑山縣校生元亨貞, 父死後, 其家設神位, 朝夕祭祀, 不離喪次, 常時不進鹽菜, 疏食水飮, 不近妻拏, 親執祭物, 終三年後一年, 母又死, 依父喪禮, 至誠哀毁。 請竝依《大典》, 旌門、復戶何如? 京中居忠義衛南舜弼, 遭母喪, 率其二弟, 守墳于通津地, 親執祭供, 朝夕上塜, 哭位悲哀, 終三年歠粥, 一不歸家, 孝誠卓異。 庶人金仁碩, 幼喪其母, 不得行三年之喪, 壯遭父憂, 居廬三年後, 仍追服母喪, 朝夕上食, 終三年之喪。 請竝依《大典》旌門復戶。"】
              下于政院曰: "旌門、復戶, 例施於父子間, 而父子與兄弟有異, 然江哲以年少之人, 於兄弟之間, 友愛極至, 亦可旌門, 以勵薄俗, 更議于三公。" 領議政尹殷輔、右議政尹仁鏡議: "江哲以十三歲兒童, 憫其兄惡疾, 不惜肌膚, 斷指燒饋, 以離其病, 其友愛因心, 誠爲可嘉。 此實古所未聞, 而今始見之。 特旌門閭, 以勵薄俗, 上敎允當。" 左議政洪彦弼議: "三綱之義重矣。 君者, 臣之天也; 父者, 子之天也; 夫者, 婦之天也。 以天言之, 以綱論之, 古今天下, 莫此爲重。 江哲年在幼少, 篤於天倫, 其性貴矣。 然擧此以視忠孝之人, 則爲有間矣。 江哲雖不得爲旌表之列, 而給賞復戶, 人皆知其貴矣, 勸勵之, 亦有其具矣。" 從殷輔等議。